યુ.કે.ના સ્ટેનમોર સ્વામિનારાયણ મંદિરના પ્રમુખ ભીમજી માવજી ભુડિયાએ ભુજ સ્વામિનારાયણ મંદિરને લખેલો પત્ર સોશિયલ મીડિયામાં વાયરલ થયો છે, જેમાં તેમણે સ્પષ્ટ શબ્દોમાં કહ્યું છે કે, કોઈ સાધુ પાસે મોબાઈલ, લેપટોપ અથવા આઈપેડ ન હોવા જોઈએ અને જે સાધુ પાસે આવી કોઈ ચીજો હોય તો મહેરબાની કરીને તાત્કાલિક જપ્ત કરી લેવા જોઈએ. આ ઉપરાંત પૂર્વ આફ્રિકા સત્સંગ સ્વામિનારાયણ મંદિર-નાઈરોબીના પ્રમુખ મનજીભાઈ રાઘવાણી સહિત મંત્રી મનોજ આસાણી, ખજાનચી વિશ્રામભાઈ ભંડેરી, ટ્રસ્ટી લક્ષ્મણભાઈ રાઘવાણી, પરબતભાઈ રાજાણી અને વીરજીભાઈ પીંડોરિયા દ્વારા લખાયેલો પત્ર પણ સોશિયલ મીડિયામાં ફરતો થયો છે, જેમાં પણ સાધુઓ દ્વારા થતાં મોબાઈલ ફોન અને લેપટોપના ઉપયોગ અંગેના ભયસ્થાનો ઉજાગર કરવાની સાથે અન્ય છ મુદ્દાઓ પર સંપ્રદાયનું નામ ઉજળુ થાય તે હેતુ સાથે સૂચનો કરવામાં આવ્યા છે.